**Pályázat Ellenőrző Bizottsági tagság betöltésére**

Az ELTE BGGyK HÖK elnöke pályázatot ír ki

az ELTE BGGyK HÖK Ellenőrző Bizottsági tagság betöltésére.

**Az Ellenőrző Bizottság feladata az ELTE BGGyK HÖK Alapszabályának 34. § (2) bekezdése alapján:**

**34. § (2) Az Ellenőrző Bizottság feladatai:**

a) a Küldöttgyűlés, az Elnökség, valamint a szaktestületi bizottságok ülésein folyamatosan számon tartja a jelenlévő mandátumok számát, így ellenőrzi a határozatképesség fennállását is;

b) ellenőrzi az Önkormányzat testületeinek, tisztségviselőinek valamint az Önkormányzatban egyéb feladatokat ellátó személyek működésének, tevékenységének szabályszerűségét, így különösen ellenőrzi az Önkormányzat költségvetésének végrehajtását, valamint az Önkormányzat hatáskörébe tartozó egyéb kifizetések szabályosságát;

c) ellátja mindazokat a feladatokat, amivel a Küldöttgyűlés megbízza;

d) az Alapszabályt érintő kérdésekkel kapcsolatos megkeresésekre 8 munkanapon belül választ (állásfoglalást) ad. Szükség esetén az Ellenőrző Bizottság a válaszadásra rendelkezésre álló időt további 8 munkanappal meghosszabbíthatja;

e) ellátja a tisztségviselőkkel kapcsolatban felmerült összeférhetetlenségi indítványok vizsgálatát, és határidőn túli összeférhetetlenség megállapításakor elrendeli a tisztségviselői megbízatás azonnali megszüntetését;

f) beszámol minden Küldöttgyűlési ülésen az előző ülés óta elvégzett tevékenységéről;

g) megszervezi a küldöttgyűlési tagok és az elnök választását, jegyzőkönyvet készít a választások eredményeiről, kihirdeti azokat;

h) a Küldöttgyűlés ülésein ellátja a szavazatszámláló bizottság feladatát;

i) az egyetem bármely polgárának beadványára, első fokon kivizsgálja a HÖK működése során felmerülő kérdéseket. Amennyiben a vizsgálat során szabálytalan működésre derül fény, úgy az Ellenőrző Bizottság a sérelmezett döntést megsemmisítheti vagy azt helyben hagyhatja.

j) Ülések jegyzőkönyveit vezeti.

k) A beérkező panaszokat 5 munkanapon belül kivizsgálja, rendelkezésre álló időt további 5 munkanappal meghosszabbíthatja, erről jegyzőkönyvet készít, amit köteles nyilvánosságra hozni.

l) Beszámoltatja az Elnökség tagjait.

**A pályázás menete:**

Az Ellenőrző Bizottsági tagság betöltésére az Önkormányzat bármely tagja (minden, a Karral jogviszonyban álló hallgató) pályázhat.

Az érvényes pályázatnak tartalmaznia kell:

a) a jelölt nevét, szakját és a Karon folytatott tanulmányának kezdeti évét,

b) a jelölt bemutatkozását,

c) a jelölt motivációs levelét.

A pályázatot elektronikus formában az elnok@barczihok.elte.hu email címen, illetve személyesen, papíralapon a hallgatói irodában (Budapest, Ecseri út 3. A/61) is be kell nyújtani.

Pályázási időszak: **2018. október 26. 16:00 – 2018. november 5. 12:00**

A beérkezett pályázatokról a Küldöttgyűlés dönt.

Budapest, 2018. október 24.

Menyhárt Barbara s.k.

ELTE BGGyK HÖK

elnök